text: Qualcomm представиха новия си топ чипсет Snapdragon 805 Ultra HD - 2.5Ghz и Adreno 420 графика
  Qualcomm представиха новия си топ чипсет Snapdragon 805 Ultra HD – 2.5Ghz и Adreno 420 графика
  Автор: Никола Овчарски 20 Ное. 2013 / 17:15	 | 0 Прочетено 2 394 пъти
  Snapdragon 800 в момента е най-мощният мобилен чипсет, който оглавява нашите класации за бързина и 3D игри, но явно Qualcomm смятат още да затвърдят преднината си пред конкуренцията и представиха новия четириядрен Snapdragon 805. Нека дребната промяни в цифрите да не ви залъгва, не става дума за малко обновление. Новият чип е насочен към навлизането на Ultra HD технологиите при мобилните устройства и увеличаващите се нужди от повече производителност. Вече станахме свидетели на смартфони, които могат да записват видео с 4K резолюция, а докато тази година топ смартфоните разполагат с Full HD резолюция на екрана, то догодина със сигурност ще бъде увеличена като се предполага, че още през февруари Samsung ще покажат Galaxy S5 с резолюция 2560х1440 пиксела.
  Snapdragon 805 използва четири Krait 450 ядра за разлика от използваните Krait 400 в предишното поколение като максималната им работна честота достига 2.5Ghz, което е увеличение с 200Mhz. Новият графичен чип е Adreno 420 и според Qualcomm е 40% по-мощен като безпроблемно се справя с декодирането на 4K видео в реално време. Ефект има и при игрите особено при резолюции над Full HD. Голямо подобрение има и при процесорите за обработка на изображения от камерата. Вече е възможно по-бързото пропускане на информация за по-бързо заснемане на снимки и по-добро качество, особено при слабо осветление. Qualcomm също така са интегрирали жироскоп за поддръжка на оптична стабилизация, както и няколко други сензора, което ще елиминира нуждата от използването на допълнителни чипове от страна на производителите на смартфони и таблети. Snapdragon 805 включва и най-модерните технологии за свързаност. Налице е Gobi LTE платформа от четвърто поколение за използване на LTE-A мрежи със скорост от 150 Mbps, също така се поддържат Wi-Fi 802.11ac и икономичния Bluetooth 4.0 стандарт. Със Snapdragon 805 е възможен безжичен трансфер на 4K видео с възможно най-ниската консумация на електроенергия.
  В момента Qualcomm изпращат бройки от новия чипсет до производителите на смартфони и таблети. Първите устройства със Snapdragon 805 можем да очакваме в продажба преди юни 2014, но най-вероятно още на Mobile World Congress 2014 в края на февруари някои производители ще покажат какви продукти подготвят с новия чипсет.